Nasa wil Mars-materiaal aarde toe bring | Maroela Media
‘n Kunstenaarsvoorstelling (Foto: Christian Science Monitor)
Die ruimteagentskap het die afgelope week tydens ŉ konferensie gesê die plan is egter nie om dié materiaal met dieselfde sending al terug te bring nie, maar dat ’n volgende sending dit sal oplaai en terugbring.
Nasa het intussen drie moontlike landingsplekke op Mars vir die volgende sending geïdentifiseer. Twee van dié plekke het waarskynlik eens warmwaterfonteine gehad, en die derde is ’n krater waar moontlik eens ’n groot meer was.
Volgens Bruce Betts, verbonde aan die ruimteagentskap, vorm dit alles deel van die plan om te bepaal of daar eens lewe op dié planeet was.
“Al die vorige sendings is gedryf deur ons soeke na water of tekens van water op die planeet. Water is teken van lewe, en dit is waaroor die sending gaan,” het hy gesê.
Die wetenskaplikes weeg tans die koste van talle Mars-karretjies wat die Rooi Planeet deurkruis op teen die koste van ’n tuig wat die versamelde materiaal kan kom oppik.
Boonop is van die instrumente wat nodig is om die materiaal behoorlik te ondersoek heeltemal te swaar om na Mars te neem. Om die materiaal op aarde te ondersoek sal die taak om te bepaal of daar eens lewe op Mars bestaan het aansienlik vergemaklik.
Die moontlikheid bestaan dat samewerking met Space X die koste heelwat kan verminder, nadat Space X aangedui het dat die koste van sy Red Dragon-tuie net ’n fraksie gaan wees van dít wat Nasa beplan. Volgens Space X kan die Red Dragons na Mars én terug reis.
Ysigloes dalk oplossing vir Marspioniers